
Előterjesztés
a Fővárosi Közgyűlés részére
Tisztelt Fővárosi Közgyűlés!
A nemzeti erőforrás miniszter a 2011. évi költségvetésről szóló 2010. évi CLXIX. törvény 5. melléklet 6. pontja alapján ……../2011. (V. ….) számon rendeletet ad ki a  helyi önkormányzatok által fenntartott muzeális intézmények 2011. évi szakmai támogatásáról. A rendelet (1.sz. melléklet) lehetővé teszi, hogy a Fővárosi Önkormányzat az általa fenntartott Budapesti Történeti Múzeum (továbbiakban: BTM) szakmai munkájának fejlesztése érdekében pályázatot nyújtson be.  A Fővárosi Önkormányzat pályázatát a BTM  koncepciója alapján (2. sz. melléklet) a  Vármúzeum új, állandó Budapest történeti kiállításának megújítása III. ütemére nyújtja be. A  pályázat benyújtási határidejének közzététele és a rendelet hatályba lépésésének időpontja a Nemzeti Erőforrás Minisztériumának előzetes tájékoztatása szerint a Fővárosi Közgyűlés májusi ülésének időpontjáig teljesül.
Az előző években kiírt hasonló pályázaton ezzel a tematikával, két alkalommal sikerült támogatást elnyerni, mindkét esetben azonban csupán rész-hozzájárulás formájában. A 2009-ben benyújtott első pályázatban a kiállítás létrehozásának teljes összege  56 700 000.-Ft volt, amelyből  előkészítésre 10 000 000.-Ft-ot nyertünk el. Ennek a támogatásnak az elszámolása 2010-ben, határidőben megtörtént. 
A 2010-ben benyújtott, II. ütemre szóló pályázattal a várostörténeti kiállítás kivitelezésére a teljes költségként bemutatott 63 000 000 Ft-ból 35 000 000 Ft-ot nyertünk, ez a kötelezően biztosított önrésszel együtt 40 200 000 Ft forrást jelentett. A 2010-ben kapott pályázati támogatás elszámolási határideje 2011. október 15. A kiállítás szakmai programjáról és látványtervéről a BTM muzeológusaiból és a NEFMI Közgyűjteményi Főosztálya által felkért szakértőkből álló munkacsoport egyeztet, a korábbi kiállítás lebontása megtörtént, jelenleg az új kiállítás előkészítésén dolgoznak a szakemberek. Az új állandó várostörténeti kiállítás tűz- és biztonságtechnikai követelményei megteremtéséhez a Fővárosi Közgyűlés 1565/2010. (08.26.) sz. határozatával 2010-ben további 7 500 000.-Ft-ot biztosított. 
A „Budapest története” című új, állandó kiállítás létrehozása a BTM Vármúzeumának több éven át húzódó, nagyszabású vállalkozása, amelynek teljes megvalósulásához, azaz a II.  ütem befejezéséhez és  III. ütem megvalósításához a 2011. évi múzeumi pályázaton összesen 58 750 000 Ft összeg elnyerésére, pályázati kérelem benyújtása szükséges. 
A pályázat által megvalósítandó célok:
1., A Vármúzeum I. emeleti úgynevezett U-alakú kiállítóterében, 1000 nm-en épülő új kiállítás installációi, műtárgyvédelmi feladatai (defenzorok, azaz párásítók), múzeumpedagógiai állomások, négy nyelvű kiállítási leporello-, vezető-, katalógus-, gyerekfoglalkoztató kiadása, audiovizuális hatáselemek bevonása (archív filmek- és hanganyagok). A kiállítás ezen szakaszának átadására a tervek szerint 2011. szeptember 30-ig kerül sor.
2., A III. ütem új, szakmai eleme, a Vármúzeum főlépcsőházi tereinek felhasználásával, három szinten, összesen 600 nm-en egy hiánypótló, az egykori királyi palota épületét és múltját méltón bemutató kiállítás megvalósításának terve. A kivitelezésre az elnyert támogatás arányában kerülhet sor. Tervezett befejezési határidő: 2012. szeptember 30.
Az előzetesen megismert pályázati feltételek értelmében, amennyiben a kedvezményezett önállóan működő és gazdálkodó költségvetési szerv, a kérelmezőnek saját forrást nem kell biztosítania. Mivel a Budapesti Történeti Múzeum esetében ez a feltétel fönnáll, a pályázatot önerő nélkül nyújtjuk be. A pályázat benyújtásának feltétele a 3. sz. mellékletben csatolt Kérelem és egy okiratba foglalt, 30 napnál nem régebbi Nyilatkozat csatolása. A Nyilatkozatot az előterjesztés 4. sz. melléklete tartalmazza.
Kérem a Tisztelt  Fővárosi Közgyűlést, hogy a határozati javaslatok elfogadásával járuljon hozzá a Budapesti Történeti Múzeum új, város- és palotatörténeti állandó kiállításának létrehozásához szükséges pályázat benyújtásához. 
Amennyiben a rendelet a Fővárosi Közgyűlés ülésének időpontjáig nem lép hatályba, abban az esetben jelen előterjesztés nem tárgyalható. A rendelet hatályba lépéséről, számáról, a pályázat végleges benyújtási határidejéről külön előterjesztői kiegészítést terjesztünk a T. Közgyűlés elé.
Határozati javaslat
A Fővárosi Közgyűlés úgy dönt, hogy:

egyetért a Nemzeti Erőforrás Minisztériumának a helyi önkormányzatok által fenntartott muzeális intézmények 2011. évi szakmai támogatásához kapcsolódó pályázat benyújtásával  a  Budapesti Történeti Múzeum „Budapest története” új, állandó város- és palotatörténeti kiállítása III. ütemének megvalósítása céljából.
határidő:	azonnal
felelős: 	Tarlós István főpolgármester



felkéri a Főpolgármestert  a 3. sz. mellékletben csatolt Kérelem muzeális intézmény szakmai támogatása iránt és a 4. sz. melléklet szerinti Nyilatkozat aláírására
határidő:     azonnal
felelős:      Tarlós István főpolgármester

Határozathozatal módja: 
egyszerű szavazattöbbség.

Budapest, 2011. május  „ 12.  ”
	Csomós Miklós 
főpolgármester-helyettes

	Láttam:

	Sárádi Kálmánné dr.
főjegyző







mellékletek:
NEFMI rendelete
BTM anyaga
Pályázati kérelem
Nyilatkozat

